Kína a Hold “sötét” oldalára készül – Online print
Eddig egyedülálló módon, a Hold túlsó, “sötét”, vagyis a Földről nem látható oldalán terveznek leszállást 2018-ban a kínai űrprogram irányítói – számolt be a Hszinhua hírügynökség a nemzetvédelmi kutatások állami hivatalához tartozó Hold-kutatóközpont vezetőjének nyilatkozatát idézve.
A történelem első ilyen kísérletét a Csang’o 4 (Holdistennő 4) űrszondával kívánják végrehajtani – közölte Liu Csi-csung. Mint mondta, Kína már rendelkezik azzal a tudományos felkészültséggel és technológiával, amely feltétele egy effajta küldetésnek. Peking ugyanakkor kész a nemzetközi együttműködésre e területen és erről a múlt év elején több külföldi országot is értesített levélben.
Kína első Holdra szállásának időpontja 2013 decembere, és mint Liu utalt rá, a Csang’o 3 azóta is küldi üzeneteit a Földre. A Holdistennő 4 műszaki paramétereit tekintve nagyon hasonlít elődjére, de több hasznos teher szállítására lesz alkalmas. Feladata a Hold ismeretlen földtani körülményeinek tanulmányozása, vizsgálata lesz.
Szakértők megjegyzik, a Hold “sötét” oldalán történő leszállás azért bonyolult feladat, mert a folyamatos kapcsolattartáshoz “közvetítőként” egy a Hold körüli pályán keringő űreszközre van szükség az égitest és a földi irányítók között. A Holdnak ezen a felén található egyébként az egész Naprendszer legnagyobb krátere.
Liu arról is beszámolt, hogy a keringést, leszállás és visszatérést célul kitűző, három részből álló kínai Hold-program utolsó fejezetében tervezik a Csang’o 5-ös szonda felbocsátását. Erről azonban csak annyit árult el, hogy a kutatók még dolgoznak a fejlesztésén.
Közzétéve január 15, 2016 Szerző HirekKategória Tech
Előző Korábbi bejegyzések: Erkély vagy nem erkély?
Következő Következő bejegyzések: Ezek a hangszórók bármilyen bulit feldobnak